Li Shi Jin: Miwa mung moi prat na hkikhkam ai tsi mawan usa
故事
时间:2015-01-31 11:10:30 来源:德宏团结报
◆Shi a pra sa labau
Li Dau Yen, laika mying Shan Chang, Bewui Aru Arat Fan-yang gyin jusen(Ya daini na Hube mungdo gaba Juchyu myu) masha. Anhte mungdan na mying danhkung dik ai hpyiyen hpaji ninghkring, shali laika usa rai nga ai. Shi go tsa shaning 470 ning hta shangai ai rai nna, tsa shaning 527 ning hta si mat sai. Shi a prat hta lamu ga lam hpe ka ai laika mying danhkung dik ai go《Shuigyin ju》ngu ai laika buk rai nna, anhte mungdan na hpyiyen hpungtang hpaji lam hta akyu ram ram rong dik ai ja chyum laika rai nga ai.
Shi ka ai laika buk《Shuigyin ju》ko mungdan ting na hka-shi hka-nu 1252 hpe si mani di ka matsing ton ai hta n-ga, hka-shi hka-nu dai ni lui ai shara hkan na lamu ga sat lawat, labau maumui hte shawa masha ni hkai tsun ai maumui re ni hpe mung asan apra di no ka matsing ton re majo, hpungtang hpaji dup sumru na matu hkumtsup ai laika ngau langai rai nga ai.
◆Galu gaba wa ai maumui
Li Dau Yen a buga go numchying tsom htap dik ai shara re hta n-ga, mare grup-yin hka-shi lui shinggrup nga ai gahtong mare buga rai nga ai. Shan hte a nta ndo ya shong ko nan magyi mago re hka-shi langai lui nga nna, shi hte mano manang ni mayu e gasup pyo chyai ginra rai nga ai. Shi hte mano manang ni go hka-shi dai ko loi nhkring nga, hkatsu re sa hkui rim chyai chyai rai nga ma ai, rai yang gaga ma ni hte nbung ai lam go, Li Dau Yen hka-shi dai a lui mat wa ai lam hte hkunhkro wa re sat lawat ni hpe grai yu tsang chye nga ai.
Laning mi hta, nbung nsa nau gahtet nna, shanhte a buga ko tsa shaning nhkrum yu ai jan-gri tsin-yam hkrum gatut ma ai. Lani mi hta Li Dau Yen go ntsin hkyet mat ai hka-shi dai hpe yu nga nna, mano manang ni hte mayu na zon hka ko nga n sa mai hkui mat, gasup chyai mung nmai re hpe lahpot dum re hte rau, myit hta hpa majo hka chye hkyet mat ai kun? Nga myit mau dik nga ai.
Nta du wa ai htom, ganu hpe:“Nu, hka-shi na ntsin gara de wa lui mat ma ai re ta?”Nga wa san u ai.
Ganu go ma a bo ko masop nna, mani sai sai rai:“Hka sagya wa shi a kan ko marop bang la kau ma sai. Hka sagya wa go rai gaja nre hta n-ga, shi a kan alak mi rai gaba dik ai majo, nong e ndai chyen na ntsin hkun hkro hkra marop la kau nna, wora chyen de bai sa prat shapro ton rai nga ai. Shing rai mungkan hta nong e maga mi de jan-gri tsin-yam hkrum, bai maga mi de go hka moru tsin-yam hkrum gatut chye rai nga ai. Dai majo, mung masha ni nga pra lam hta grai jamjau nga ai.”Nga tsun dan u ai.
Ganu tsun ai ga madat la ngut ai hte, Li Dau Yen grai masin pot ai hte:“Hka sagya wa ndai teng sha n gaja dik ai she rai nga ai!”Nga htan tsun dat nu ai.
Hka sagya ngu ai go ganing re re hpe chye mayu nna, Li Dau Yen gawa ko hkan nang nna amung ama lam hkom mat wa sai. Shi go ma gaji prat sha no rai yang, manang hte rau Shandung ga lam shagrup kau ma yu sai. Sak prat hte hpaji lani hte lani jat gaba wa sai hte maren, shi go mungkan hta hka sagya ngu ai nnga ai hpe chye lu sai.
Aten 10 jan ning jep sagon yu hkom ai htom, shi chye lu ai: Aten ahkying laning hte laning lai wa ai hte nhprang ginra da-ngam htot shamot ai hte maren, hka lam mung grai laklai gaba chye nga ai, rai yang hka lam hpe ka matsing da ai laika hte laika ngau ni nau n hkumtsup nga ai. Shing rai, shi San-go Aru Arat prat hta Sang Hkyin ka a《Shuigyin》ngu ai laika hpe npot nhpang shatai nna, moi prat hte ya prat na hka lam hte lamu ga sat lawat hpe grau nna si mani, jo teng hkra ka matsing da ai hte tsun yan dan na hku dodan sai.
Dodan ngut ai htom, Li Dau Yen go myit maju mi ajung rai mu lam dai galo hpang wa sai. Shi ahkying aten sho shapro nna sa jep shateng yu hkom ai hte dup sumru yu re hta n-ga, shong na ni a hpyiyen hpungtang hpaji chyum laika hte laika ngau ni hpe dam lada rai yu hkrat wa nna, aten 7 ning du jang, lachyum hkumtsup dik ai hpyiyen hpaji chyum laika buk —《Shuigyin ju》ngu ai ka shangut ton sai.
●Laksan ninghkring ni tsun ai:
Li Dau Yen go hka kau ko sa pra nna, ma prat hta gasup chyai ai nga yang hka hpe tsora mat re hta n-ga, hka hpe grau nna chye yu maju jung re majo, htom e lamu ga lam hpe jep yu hkom, dup sumru yu rai nna, Miwa mung labau hta mying danhkung dik ai hpyiyen chyum laika ka shalat shapro ton lu sai.
Ma ni go gasup chyai ai shaloi madu ra sharong ai lam hte madu tsora ai lam hpe shadan shapro dan chye nga ai. Dai majo, ganu gawa ni nga sat nga sa lam hta, ma ni gasup chyai ai shaloi na laikyang ni hpe chye yu jep sagon ra ai.
●Dinghku gata sharin shapan nyan hpaji:
Li Dau Yen galu a maumui ko nna, anhte lawu na lam ni myit shapro lu ga ai:
1. Ganu gawa ni ma gasup chyai ai lam hpe kangka ai hte yu chye ra ai. Ma ni go gasup chyai nga ai shaloi, grai kangka, maju jung re majo, galu gaba wa na matu grai akyu rong nga ai.
2. Ganu gawa ni mung ma hte rau mai gasup chyai nga ai. Ma gasup chyai ai shaloi shadan shapro ai laikyang hpe chye mayu yang, ma hte rau gasup chyai jang akyu grau mu lu sai.
●Galu gaba wa lam na myit lu lam:
Gasup chyai ai rai rai, hpaji sharin achyin la, muhtam sa wa re rai tim, madu a myit hta maju mi ajung rai sha galo sa wa jang, madu galu gaba wa na lam na madu a hpaji nan rai nga ai. Dai majo, ma ni gasup chyai re lam go galu gaba wa lam hta hpaji jat la ai she rai nga ai.
Li Shi Jin: Miwa mung moi prat na hkikhkam ai tsi mawan usa
◆Shi a pra sa labau
Li Shi Jin, laika mying Dung Byi, myinghkot Hpyinhu Shan Ren, Hube Gyinju (Ya daini na Hube mungdo gaba Honggang myu Gyinchun ginwang Gyinju gat mare) masha, moi prat na mying danhkung ai tsi mawan usa. Shi go Myin Aru Arat Wu Zung jinde 13 ning hta sa pra nna, Shin Zung wanli 22 ning hta si mat sai. Shan hte a nta masha yong go tsi mawan tsi sha ai hkrai rai nga ai.
Li Shi Jin tsi tsi hkom ai laman hta, moi prat na tsi laika nkau hta ka matsin ton ai tsi nkau njo ai majo, lo malong machyi masha go ana atsom nlu tsi shamai la ai hta n-ga, sak sumri shadi kau re pyi nga nga ai. Ndai zon re sat lawat gata hta, shi go prat lak shagu na tsi mawan tsi hte tsi hpaji ka matsing ton ai laika buk 800 jan hpe maram yu re hta n-ga, madu a machyim hte jep dup sumru yu ai lam hpe ginhkyom gapyon nna, aten 27 ning ka shakut nhtom《Bunzhau gang mu》ngu ai tsi mawan ja chyum laika lajang shapro ton lu sai. Ya dani du shi a tsi mawan laika ndai go mungkan ting mying danhkung dik nga ai.
◆Galu gaba wa ai maumui
Ntsa hkrang hku nna nsam majing hpe yu chye ma prat hta, Li Shi Jin go nong e gahpu ba hte rau gawa ana yu ai shara “Sen-gon myau” ngu ai ko sha nga chyai chyai rai ma ai. Dai shara ko gawa Li Yen Wun lam mi go tsi tsi, lam mi go ma ni hpe laika sharin, galang lang go ma ni hpe tsi hpo ladat ka shangun rai u ai.
Li Shi Jin go loi nhkring yu nga jang, yet yet nna tsi tsi hpaji hpe chye wa sai hta n-ga, atsi tsi lam hpe grai sharong shara rai wa sai. Shi nong e laika buk ni lagu ton kau nna, gawa a tsi laika hpe she grai yu sham dum dik nga ai. Asak ram sha no rai ai ko nna, shi go tsi laika nkau hpe nhti nhtang rai chyet kau lu ma sai.
Lani mi hta, Li Yen Wun go gasha gaba ai wa hpe shinggan de ana sa woi yu hkom mat nna, Li Shi Jin hpe chyu Sen-gon myau ko sin nga da shangun u ai. Dai shaloi, ana sa yu masha marai lahkong shang wa mara ai. Marai mi go myi lahkong hkye bum rai, bai marai mi go dongkat kat re yan rai nga ai. Li Shi Jin myit yu nna:“Wa shinggan de ana jep yu hkom mat sai, shana e she nhtang wa lu na re. Shing nrai jang, ngai nan hpe tsi la ya made, nan gadai mung gadai madu nta wa nna wa chyam yu su, lama ana nmai jang wa hpe bai sa yu shangun mu.”Nga hkap tsun dan u ai.Dong kat kat ai wa go nau nga yat ai majo, tin shapun rai:“Mai ai, tsi sara wa a gasha la ya ai tsi go nhpa manghkang nrong na re.”Nga htan u ai.
Bai myi hkye bum machyi ai mung, Li Shi Jin hpe tsi alawan la ya rit nga shadut hpang wa sai. Shaloi, Li Shi Jin go machyi masha dai yan hpe tsi la ya nna, gadai mung gade a nta de wa mat shangun kau sai.
Li Yen Wun nta du wa ai hte, gasha wa la shapro ai tsi hpo ladat hpe wa mu sai hte maren, grai myit tsang ai hte gasha wa hpe:“Ndai go nang la shapro ai tsi hpo ladat re ni?”Nga wa san shatin dat nu ai.
Shi Jin go:“Re lo, wa. Shing re wa jo n jo ngai nchye sai.”Nga ga hkun agatsi sha nga htan u ai.
Dai htom, shi machyi masha dai yan a ana mabyin masa hte la ya ai tsi re ni gawa hpe azin ayang nga tsun dan u ai. Li Yen Wun madat let bo gangu nna, myit hta: Ma ndai tsi laika grai lo yu hti kau ma sai hta n-ga, tsi hpaji dai ni hpe ana hte lade nna chye tsi lang sa wa re go, pra sa ai shani ko nna tsi sara gaba galo na masha she rai sam ai lo! Nga myit du nna, myit gata hta myit mau ai hte myit gabu ai hte rai let, Shi Jin a gahpa ko abuk da-ngam rai nga u ai.
Dai aten hta, gahpu ba wa go shi a makau ko tsap nga nna, ganau wa tsi hpaji gamung dai daram chye tsun ai hpe myit manon nna, madu hkum madu: Ngai mung tsi hpo ladat la shapro nna, gadai mado atsi hpaji grau alak re gawa hpe yu shangun na nga myit saku nga u ai.
Tsomra ya bai rai jang, myi machyi ana masha hte kan hkye machyi ana masha bai sa wa mara ai, ang gatut dai shani go gahpu ba Go Jin sha ana yu jep shara ko nga nga sai. Shi yu yang masha ndai yan a ana go ganau wa tsun ai hte maren sha rai nna, atsom pyi n myit yu ai ganau wa la shapro ai tsi hpo ladat ko hkan nna tsi la ya nu ai.
Hpang jahpot manap, machyi masha dai yan ana jep shara ko bai nhtang sa wa nna, tsi sha ai htom ana je grau laja wa ai nga, Li Yen Wun hpe no galo jep yu ya rit nga sa tsun ma ai. Shaloi Go Jin go ganau wa a tsi hpo ladat ko hkan nna tsi la ya ai re nga gawa hpe teng man ai sha tsun dan nu ai. Li Yen Wun madat ngut ai hte“Shut sai.”Nga hpyit dat nu ai.
Go Jin grai n-gut ai hte:“Amyu sha re ana, amyu sha re tsi, hpa majo ngai a go shut, ganau wa a go jo re re ta?”Nga pot san dat nu ai.
Li Yen Wun:“Ntsa lam hku yu yang, ana ndai myu lahkong go maren sha rai nga ai, rai yang sam majing hta go n bung hkat nga ai.”Nga htai dan u ai.
Matut nna, Li Yen Wun ana dai yan a mabyin masa hpe langai hte langai di tsun yan dan nhtom, shannau lahkong hpe hpa majo tsi myu mi sha n mai lang ai lam no tsun dan rai u ai. Dai ko nna, Li Shi Jin go tsi tsi lam hta grau nna chye sadi mat sai hte maren, gawa tsun ai“Ntsa hkrang hku nna sam majing hpe yu”nga ai ga hkun hpe hkying ten shagu n malap hkra matsing da sai.
●Laksan ninghkring ni tsun ai:
Rung rai a ntsa hkrang hku nna, rung rai a sam majing hpe yu chye, manghkang a npot nhpang hpe teng sha tam shapro lu jang she, manghkang hpe teng sha mai hparan lajang kau lu nga ai. Tsi tsi hkom ai laman hta, Li Shi Jin go nong e myit jasat ndai ko hkan tik tik rai nga ai. Rai yang myit jasat ndai tsi tsi lam hta sha hkan lang mai ai nrai, nga sat nga sa lam jut shagu hta mung lang mai nga ai.
Ma ni go nhpa mu lam hpe rai rai“Ntsa lam hpe sha mu mada nna, gata lam hpe go n mu mada ” rai chye shutshai loi dik nga ai, hpa majo nga yang ma ni a myit atsam n kunggat shi ai majo rai nga ai. Dai majo, ma galu gaba wa ai laman hta, ganu gawa ni ma hpe ntsa hkrang hku nna sam majing hpe yu chye ra ai lam matsun madun dan ra ai.
●Dinghku gata sharin shapan nyan hpaji:
Li Shi Jin a maumui ko nna, anhte lawu na lam ni myit shapro lu ga ai:
1. Ganu gawa ni ma a si mani re jep yu n-gun shaman shakyang ya chye ra ai. Mayu e ma hte rau shinggan hkan woi gasup hkom chyai re shaloi, ganu gawa ni ma hpe ganing re rai go ntsa hkrang ko yu yang ganoi amyu sha rai nna, si mani rai atsom bai yu jang grai shai hkat re lam matsun madun dan nhtom, ma hpe gaja ai jep yu n-gun shaman shakyang ya na.
2. Ganu gawa ni ma hpe ntsa hkrang hku nna sam majing hpe yu chye ra ai ngu n-gun jo ra ai. Lama ma rung rai myu mi hpe jep yu ngut re htom, ganu gawa ni ma hpe rung rai dai a sam majing go ganing re re ngu myit sumru shangun rai chye ra ai.
●Galu gaba wa lam na myit lu lam:
Mungkan ntsa hta, ganing re nsam pyi she nga nga ai. Lama si mani re myi she ntu yang go, ma ni hpe ntsa hkrang hku sha yu yang maren re rai ni myit shamak kau ya rai nna, shutshai ai ga chye tsun wa re hta n-ga, shutshai ai laikyang mung chye galo shapro wa nga ai.
ivj ik/g ovs qkf evg rczd
Mungdo gumgai dingla ganbu gonhkang da...
Sumla shiga
Si Gyin Hpyin mung shawa pati hpung ...
Sumla shiga
kac_Latn zho_Hant zho_Hans kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn ltg_Latn kac_Latn kac_Latn kac_Latn kac_Latn